與聖俞君章樞言持國飲因以太公大刀王莽錯刀示之
作者：劉敞
朝代：宋

paragraphs: 君不見九府圜法傾東鄰，齊公大刀又日新。
君不見黄牛白腹蕩滄海，亡新錯刀忽遽改。
一盈一虚更貿遷，勢如流波不復還。
邇來上下各千歲，何異俛仰須臾間。
王伯之事百存一，况此錢刀握中物。
愚智共盡令人悲，興廢相尋空史筆。
前有一樽酒，浩歌爲君壽。
君能識此當日醉，身世悠悠復何有。